mteb/NusaParagraphTopicClassification huggingface dataset:
Olahraga pertamo dalam workout adalah squat. Squat marupokan satu jenis workout yang paliang dikenal dek banyak urang. Kito hanyo paralu barado pado posisi tagak dengan jarak kaki selebar bahu dan lengan luruih ke depan. Kemudian, dorong bokong ka bawah hinggo kaduo lutuik menekuk seolah-olah sadang duduak di kursi. Kembalilah pado posisi awal, dan ulangi gerakan tadi beberapo kali. Melakukan gerakan ko memungkinkan otot-otot utamo di tubuh bagian bawah bakarajo. Melansir Halodoc, squat marupokan gerakan olahraga yang dapek membantu mengencangkan otot tubuh, tamasuak betis, kaki, bokong dan paho bagian dalam. Indak hanyo itu, olahraga squat menyasar pulo ke bagian otot inti tubuh, seperti erector spinae, transversal abdonomis, obliquaes dan rektus abdonomis.
Mode kamera saku adolah nan paliang populer digunoan masyarakat umum. Lensa utamo indak bisa diganti, umumnyo otomatis atau paralu saketek panyetelan. Cahayo nan malewati lensa langsuang mambaka medium. Kalamahan film ko adolah gambar nan ditangkok dek mato akan babeda jo hasil nan dihasilkan film, karano ado parbedaan suduik pandang jandela bidik jo lensa. Dek adonyo bbabarpo kalahaman nan ditumbuakan dek kamera saku ko timbua lo namonyo Kamera TLR. Jandela bidiak nan dabarikan lensa nan identik jo lenda dibawahnyo. Tatapi, tetap ado kasalahan paralaks nan dituimbuakan sabab suduik dan posisi kaduo lensa indak samo. Fotografer ahli biasonyo labiah mamiliah viewfinder jo kualitas elok jo talok mambarikan gambaran tapek bantuak apo nan tacetak.
Mangutik dari Investopedia, wirausaha adolah saurang nan manciptoan bisnis baru jo manangguang sabagian gadang rasiko dan manikmati sabagian gadang imbalan. Saurang wirausaha biasonyo dicaliak sabaga investor, sumber ide, barang, jasa atau bisnis nan baru saurang wirausaha mamainan paran kunci dalam ekonomi negara. Dimano wirausaha manggunoan bakat dan kacadiakannyo untuak mamanuhi kabutuahan konsumen dan mambaok hal itu ka pasaran. Jo tapanuhnyo kabutuahan konsumen bisa manghasilkan kauntuangan. Salain kauntuangan pribadi, usaho ko mambutuahan tanago karajo sahinggo bisa manciptakan lapangan karajo. Ado banyak pamimpi nan alah bisa maujutkan mimpinyo jadi wirausaha. Tapi untuak sampai ka tahap itu indak sasusah mampatahanan dan tatap bakambang. Untuak bisa taruh maju di bidang bisnis tantunyo bukan hal nan mudah karano ado banyak pasaiang. Untauak itu ado babarapo tips nan bsa di pakai yaitunyo karajo kareh dan takun, baran manantang diri, punyo bakat, dan barani maambiah rasiko.
Kaluarga ambo mampunyoi sabuah usaho nan lah dibangun sajak awal tahun 2000. Usaho kaluarga ambo adolah mangaleh bawahan padusi seperti rok, kulot, dan sajanisnyo. Usaho iko dimulai dek mamak ambo pado awal tahun 2000. Saat itu mamak ambo pai marantau ka Jakarta dan tingga di kos basamo jo kawannyo. Mamak ambo mamulai bisnisnyo dari nan ketek-ketek labiah dulu. Awalnyo inyo bakaliliang di Pasa Tanah Abang manawarkan barang dagangannyo. Samakin lamo usaho nan dimulai dek mamak ambo iko samakin bakambang. Akhianyo satalah itu mamak ambo mambawo adiak-adiak dan amaknyo marantau ka Jakarta. Kini kadai mamak ambo lah ado 3 di Pasa Tanah Abang. Kadai itu diisi dek adiak-adiaknyo nan salah satunyo adolah amak ambo.
Olahraga nan sangaik ambo sukoi samanjak ketek adolah sepakbola. Sepakbola marupokan olahraga bola kaki nan sangaik populer di dunia. Sepakbola dimainkan dek 2 tim nan masiang-masiang tim mampunyoi 11 pamain di dalam lapangan. Salain itu masiang-masiang tim mampunyoi cadangan nan jumlahnyo antaro 6 sampai 8 pamain. Partandingan sepakbola umumnyo dipimpin dek 4 wasit, yaitu wasit utamo, wasit cadangan, dan duo hakim garih. Partandingan sepakbola dimainkan sabanyak 2 babak dengan masiang-masiang babak dibari waktu 45 minik. Jadi waktu normal dalam sepakbola adolah 90 minik. Dalam sepakbola ado 3 hasil, yaitu manang, kalah, dan imbang. Hasil manang akan diraiah dek tim nan mancetak skor labiah banyak dalam ciek partandingan. Hasil kalah diraiah dek tim nan mancetak skor paliang saketek. Dan hasil imbang diraiah katiko kaduo tim  nan batandiang mampunyoi skor nan samo.
Waktu SD kalau alah waktunyo mato pelajaran olahraga pasti selalu main kasti labo. Kalau ndak kasti labo pacu lari. Ndak pernah jauah-jauah dari itu. Mungkin karano SD ambo SD kantau nan muridnyo cuma 15 urang salokal. Kalau dibandiang pacu lari ambo labiah sanang main kasti labo karano disiko paralu karajo samo tim. Ambo suko bana permainan nan karajo samo gitu. Tapi samanjak main kasti labo hari tu ambo jadi trauma karano pas bola ko dilambuik an ka badan lawan ndak sangajo kanai kapalonyo sampai kawan ko tadi pingsan. Mancaliak kawan pingsan ndak badayo tu ambo pun maraso sangaik maraso basalah. Ndak ado niatan samo sakali untuak mancilakoan kawan tu do.
Bima nan saat itu indak bisa manonton sacaro langsuang Piala Dunia ka stadion di Qatar inyo hanyo bisa manontonnyo di negaranyo Indonesia. Namun katiko inyo manonton piala dunia inyo indak sendirian karano masih banyak temannyo nan indak dapek manonton sacaro langsuang Stadion sahinggo mereka mamutuskan untuak manonton bareng di salah ciek cafe nan manyediakan tayangan Piala Dunia. Mareka pun manonton di situ dengan panuah harapan agar tim kesayangannyo dapek mamenangkan partandingan. Saat itu sakitar 30 urang bakumpua di dalam cafe untuak malihat partandingan sacaro langsuang lewat tayangan Piala Dunia. Manggunakan proyektor agar  sado urang nan sadang baada di cafe dapek manontonnyo sacaro jelas. Dan katiko gol pun mereka sama-sama marayakan,  sahinggo suasana saat itu sangek seru.
Baralek gadang di Minangkabau merupakan salah satu acara adat untuak mamariahkan acara nikahan anak, cucu, dan kamanakan. Salah satu acara dalam rangkaian acara baralek ko adolah anak daro jo marapulai akan di arak-arak sakaliliang kampuang sabalum duduak di pelaminan. Dalam acara ba arak ko ado nan manggunokan bendi tapi ado juo nan bajalan kaki. Untuak mamariahan suasana arak-arak ko biasonyo sambia dibunyian musik-musik minang manggunokan alat-alat musik tradisional khas daerah minangkabau sarupo talempong, saluang, dan lain-lain. Arak-arakan ko biasonyo diiriangi dek sanak saudara, kawan-kawan tadakek, bahkan panduduak kampuang. Sia se dibuliahan untuak ikuik acara ba arak anak daro marapulai ko.
Makan di kuali nyonya tu lamak bana guys.Pertamo kali makan kasiko jo keluarga. Kebetulan hari tu adolah perayaan hari pernikahan urang tuo ambo.  Pelayanannyo ramah. Baru wak datang lah diagiah menu sekali. Sado makanan nan dipasan waktu tu lamak-lamak sadonyo. Padohal asal piliah menu ruponyo lamak juo rasonyo. Ambo pasan Tomyam Seafood. Ndeh buek nagiah. Isiannyo ndak pilik, padehnyo pas, rempahannyo pas, lamak bana pokoknyo. Disiko ado menu kopinyo lo. Cemilannyo pun lamak-lamak. Red Velvetnyo juara. Kalau nan nio nongkrong-nongkrong se disiko bisa bana. Bisuak kalau ka maadoan acara reuni jo kawan-kawan atau pai makan jo pacar kasiko se lah. Mantap bana.
Ambo ndak akan pernah pai ka Rumah Makan Salero nan ado di Bunguih dakek jembatan tu lai do. Lah jaran. Ternyato ndak ambo se nan kanai pakuak disinan. Banyak lo kawan ambo nan lah kanai pakuak. Masak ambo makan baduo jo kawan pakai ikan lele jo nasi tanpa minuman jus kanai hampia 200 ribu. Ndak masuak diaka. Lah samo lo jo makan di restoran gadang. Raso makanan ndak lo lamak. Raso lado lah masam. Tampek makannyo banyak langau. Ka berang ba a lah, maleh mampapanjang urusan soalnyo ka pai kalua kota saat tu ado tugas. Manyasa ambo makan disiko. Cukuik sakali ko se.
karipik monda adolah camilan nan lamak bana manuruik ambo. raso asin gurih yang ado di karipik monda buek ambo nagih mamakannyo, satiok pulang kampuang taruih mambali saindaknyo 10 bungkuih karipik tu untuak dibaok ka jakarta. ndak cuma ambo, kakak, om, etek dan anak anaknyo suko juo jo karipik ko ma. karipik ko salain disantap langsuang, katiko ditambahan sabagai kawan untuak makan nasi, bakso, dan mie sangaik cocok dan pas. karipik ko hanyo di produksi di padang, dan haragonyo tajangkau pulo kok den kantong awak. kalau kawan kawan ado nan minat, segeralah kontak ka nomor yang sasudah ko awak agiahan. Tarimo kasih
Kini ado banyak janih olahraga nan mudah dikarajoan. Olahraga push-up adolah olahraga nan banyak di lakuan dek urang nan suko ba olahraga. Karano push-up indak mambutuahan alek khusuih dan indak paralu tampek khusuih tapi punyo banyak manfaat. Push-up bisa di karajoan di mano sajo asal tampeknyo data dan muek untuak tubuah kito. Push-up dilakuan jo posisi talungkuik tapi ditahan dek tangan jo jari kaki. Posisi pungguang jo kapalo harus luruih. Posisi ko ditahan dan digarikan ka ateh jo kabawah. Push-up ko ado janh padusi dan ado nan untuak laki-aki. Kalau nan tadi untuak laki-laki kalau nan untuak padusi bedanyo hanyo di panumpu kaki. Kalau laki-laki di tumpu jo ujung jari kalau padusi di tumpu dek lutuik. Push-up ko punyo manfaat untuak malatiah kakuatan jo mambantuak otot langan awak. Karano itu marilah mulai bantuak otot langan jo olahraga nan mudah dikarajoan.
Kecek urang kulik ayam KFC tu lamak. Namuah bacakak urang dek mamparabuik an kulik ayam KFC. Tapi ba a kok dari dulu ambo ndak pernah suko samo yang namonyo kulik ayam KFC tu yo? Bagalenyai-lenyai ba a gitu. Malah kok makan jo kawan biasonyo kuliknyo ambo agiah ka kawan. Salain rasonyo nan manuruik ambo ndak lamak, kulik ayam tu kan tinggi kanduangan lamaknyo. Manuruik data dari The National Nutrient Database USDA, dalam 100 gram kulik ayam tu manganduang sekitar 9 gram lamak, nan 70 persennyo tu lamak ndak januah. Kok lamak ndak januah lah banyak di dalam tubuah tu ndak rancak do, bisa obesitas wak dek nyo. Makonyo kalau kalian makan ka makanan padang pasti ayam nyo ndak bakulik, dek iko lah ko.
Biasonyo kalau ado waktu luang kalian labiah suko di dalam rumah atau lua rumah? Kalau kini ambo suko mahabihan wakatu di dalam rumah. Apolai semenjak corona. Berhubung ambo suko makan dan mangulek jadi kini ambo banyak maisi wakatu luang jo masak-masak di rumah. Ditambah kini banyak tasadio resep-resep makanan rumahan di Youtube nan bisa awak tiru. Apo se nan nio awak buek bisa ditamuan resepnyo. Memang sih kadang-kadang ado resep ko nan ndak sasuai sahinggo hasilnyo ndak mamuaskan, tapi samanjak suko masak-masak ko mambuek ambo labiah produktif di rumah dengan manyiapan makanan untuak keluarga. Sanang rasonyo bisa mamasak an urang sarumah.
Seperti yang awak ketahui kalau masin cuci top loading adolah masin cuci yang mampunyoi panutuik dibagian ateh nyo. Artinyo pakaian di muaik dalam melalui bagian ateh masin. Masin cuci duo tabung top loading ko bararti inyo mampunyoi duo tabuang, ciek nan mancuci jo ciek nan mangariangan. Caro mancuci manggunoa masin cuci duo tabung top loading adolah sabagai barikuik. Patamo siapkan pakaian kumuah untuak di cuci, kaduo masuak an cucian ka dalam tabung masin cuci tabuang nan untuak mancuci, siap tu isi tabuang tu jo detergen, siap tu mulailah mancuci dan kalau alah salasai lakuan pangariangan ka tabung nan ciek lai.
Kalau kalian maraso payah lalok padohal mato alah mangantuak kalian ndak surang. Banyak urang nan mengalami kasus sarupo kalian ko. Ambo pun pernah marasokannyo. Tapi alhamdulilah ambo alah malewati maso-maso itu. Beberapa tahun belakangan ko ambo ndak pernah maraso kesulitan untuak lalok. Bahkan kini jadwal lalok ambo labiah teratur. Paliang lamo jam 10 malam pasti mato ambo ko alah mangantuak. Rahasianyo ciek se nyo. rajin-rajin lah kalian baolahraga. Dengan kalian baolahraga mambuek lalok kalian jadi labiah nyenyak dan tahindar dari panyakik insomnia karano biasonyo katiko salasai baolahraga utak akan maagiah sinyal kapado tubuah awak untuak baistirahat. Kalau kalian ndak pacayo buktikanlah surang.
2521 adolah sabuah serial korea nan sangaik rami dipabincangan sajak mulai tayang di Netflix pado awal tahun 2022 iko tapeknyo rilis partamo pado tanggal 12 Februaru 2022. Satiok episode tabaru rilis acok bana jadi trending topik di sosial media tarutamo di kalangan pangguno twitter. Serial 2521 mancaritoan kahidupan romantis babarapo karakter tokoh nan manjalani maso mudo untuak mancapai cito-citonyo. Serial iko baisi 16 episode nan satiok saminggu akan rilis 2 episode tabaru. Kualitas film nan baiak, mambaok serial jo mandapek babarapo panghargaan di Korea, salah cieknyo Baeksang At Award 2022. Baeksang Art Award adolah sabuah ajang panghargaan film nan paliang bagengsi di Korea.
Kalau nan ambo caliak dari bar 6 kami sekeluarga, nan paliang jarang sakik tu adolah ibu ambo. Padohal kok ambo caliak ibu ko lah nan paliang banyak aktivitasnyo. Waktu urang covid patang se cuma ibu nan ndak kanai dalam rumah. Padohal nan mauruih kami sadonyo adolah Ibu. Setelah kami analisa labiah jauah  sistem imun ibu ko paliang tinggi di antaro kami. Pas ditanyoan ka dokter pun kecek dokter samo persis jo analisa kami. Kalau kecek dokter tu salah satu nan mambuek sistem imun tu kuek adolah karano rutin baolahraga. Ndak salah lai. Diantaro kami sakaluarga nan paliang acok baolahraga emang ibu.
Jikok dunsanak alun pernah mananam mako jaan ragu untuak mamulainyo, kito bisa mangajak anggota kaluarga kito nan lain suapayo ado kawan, karano manfaat bakabun untuak kasehatan bukan hanyo dirasokan dek urang gadang sajo malainkan anak-anak dan lansia pun dapek marosakannyo, kito bisa mulai dari jenis tanaman bantuak hias (bungo), sayua buah dan tanaman ubek (apotek hiduik). Tanaman sayua dan buah marupokan sarangkaian kagiatan budidaya untuak sayua dan buah. Kito bisa mananam aneka sawi, pakcoy, daun bawang, tomat, lado, kol, alpukat, pisang, katelo, jambu aia, mangga, balimbiang, limau dan lainnyo. Dari mananam sayua jo buah tasabuik mako akan mandorong kito untuak tabiaso mangansomsi makanan sehat kualitas tajamin (tahindar dari pestisida) dan labiah bahemat bahkan bisa manambah panghasilan karano hasil panen dapek dijua.
Tarian daerah memang salah satu nan dijadikan sabagai acara hiburan di satiok acara nan ado. Namun, biasonyo tarian ko hanyo dinikmati sabagai acara seni untuak manghibur penonton. Padohal tarian ko mamiliki makna nan labiah dari hanyo sekedar hiburan. Tadapek makna nan terkanduang dalam satiok gerakannyo. Alangkah rancaknyo katiko awak mancaliak pagelaran tarian daerah awak mengetahui maknanyo sahinggo katiko manjalehan kapado urang nan batanyo tentang tarian tu dengan rinci awak bisa manjalehan baik dari gerakannyo, makna gerakan, dan pasan nan disampaikan. Mako dari itu untuak labiah mengenal tarian daerah cubolah samo-samo cari tau tentang makna dari tarian tu. Tarutamo tarian daerah dari asal awak tingga.
Tari Badindin adolah tarian dan barasal dari Sumatera Barat.Tari Iko labiah dikenal samo Tari Indang. Satiok gerakan nan ado dalam tari Iko manganduang banyak makna. Partamo yaitu sabagai pasambahan artinyo adolah gerakan nan batujuan untuak menghormati urang nan bajaso dalam penyebaran agama Islam. Kaduo gerakan inti dan menggambarkan tujuan dan kegembiraan masyarakat.Lalu gerak penutup dan bamakna untuak mengajarkan tentang cara meminta maaf dalam dalam satiok gerakan nan ado mempunyoi pola-pola non babeda itupun malambangkan ajaran agama Islam. Contoh pola nan ado dalam tarian Iko yaitu dengan manggarakan tangan dan menjantiakan jari untuak diisyaratkan sabagai pujian kapado Allah Subhanahu Wa Ta'ala.
Bagi kalian nan suko manonton pertandiangan olahraga ambo punyo 5 tips nan sangaik baguno dan paralu kalian lakukan saat akan manonton pertandiangan olahraga. Nan pertamo, kalian harus pastikan kondisi tubuah kalian dalam kondisi yang sehat. Nan kaduo, konsumsi lah makanan nan sehat sahinggo pas manyaksikan pertandiangan kalian ndak maraso paniang. Nan katigo, pabanyak maminum aia putiah supayo mahindarkan kalian dari dehidrasi. Nan ka ampek, pakailah masker karano pasti banyak urang nan manonton pertandiangan di sinan dan awak ndak tau apokah urang tu bapanyakik apo ndak. Nan ka limo, paratian kondisi sekitar kalian karano biasonyo banyak maliang di tampek nan rami.
Bangun pagi wakatu nyo Mila paragangan dan indak lupo mamainkan Tali skipping. Mila baniek untuak manurunan barek badannyo. Kareno salain suko di cacek jo kawan nyo ganduik bantuak tronton, tapi mila juo alah risiah jo badan nyo surang. Alah duo minggu mila manjalankan maubah pola makan dan indak lupo baolahraga. Olahraga nan acok dilakuan dek mila ko adolah bamain skipping. Kareno kegiatan malumpek ko bantuak awak sadang olahraga cardio. Skipping ko tamasuak olahraga ringan yang bisa dilakuan di rumah untuak mandapek an manfaaik dari olahraga. Dapek maningkek an kekebalan tubuh, maningkek an kualitas jantuang jo paru-paru. Bamain skipping dengan kakuek an sedang samo se bantuak awak jogging 8 minik.
Banyak perdebatan bilo wakatu paliang ancak untuak orahraga lari atau biaso disabuik jogging. Ado nan suko olahraga lari pagi dikaranokan udara nan masih barasiah, segar dan sajuak, matohari alun basinar tarik, cocok untuak lari. Biasonyo urang nan lari pagi ko sekalian mancari sarapan sapulangnyo lari pagi. Ambo pribadi labiah suko lari sore. Dari beberapa tulisan nan ambo baco, sore hari adolah wakatu dima suhu inti badan manusia sadang mancapai puncaknyo. Suhu inti badan nan naiak ko mangakibaikkan metabolisme dan pambakaran energi dan otot manjadi maksimal. Metabolisme nan maksimal ko akan manolong mambaka kalori labiah maksimal pulo, sahinggo sore hari rasonyo adolah wakatu nan ideal untuak balari.
Pado acara keluarga atau nan biaso disabuik arisan keluarga, induak-induak kami batuka resep makanan badasarkan menu makanan nan dimasak diacara tasabuik. Tarkadang karano rasonyo beda nan mambuek induak-induak kami batanyo, contohnyo tek desi batanyo caro masak gulai jariang amak ambo. Karano gulai jariang nan amak ambo masak beda dan ndak baitu parah dibandiang nan inyo masak. samba ko masaknyo susah-susah gampang. kaarano mamasak gulai jariang ko kalau awak santiang, makanan ko bakalan ndak manghasilan baun nan manyangek do. Kabanyakan kan urang mamasak gulai jariang ko sampai manyangek bana baunnyo. Ado treatment khusus untuak mambueknyo kamek jo indak manghasilan baun nan baitu parah. itulah nan malandasi tek desi mananyokan itu,
Di pagi hari, Sinta pai ka rumah eteknyo untuak maajak anak eteknyo untuak bamain sepeda. Sabalum pai ka rumah etek, Sinta maminta izin ka amaknyo. Sudah mandapekan izin dari amak, Sinta langsuang maambik sepeda di balakang rumah. Sudah sampai dirumah etek, Sinta maajak Dea anak etek tu untuak pai bakaliliang kampuang sambia mambaok sepeda. Sinta jo Dea suko bana mambaok sepeda sampai-sampai hampia satiok hari mereka pai bakaliliang kampuang atau ka kampuang urang. Indak taraso hari alah sanjo, akhianyo kami pai baliak ka rumah masing-masing. Sampai di rumah, Sinta langsuang salim ka amak nan alah manunggu di muko pintu. Sudah itu, Sinta langsung pai ka kamar mandi untuak mambarasihan diri setelah main.
Olahraga yang ringan dan banyak manfaaiknyo manuruik ambo yaitu sanam. Sanam ko indak sekedar di jadian sero-seroan se tapi ado juo patandiangan senam. Patandingan senam ko akan maadu gerakan senam sia yang ancak dan kompak. Sanam biasonyo awak lakuan juo satiok saminggu di sakolah. Sanam ko juo punyo banyak manfaaik mampalanca paredaran darah, mampakuek dayo tahan tubu awak dan penting juo mambuek jantuang awak sihaik. Untuak itu lakuanlah sanam satidaknyo ado dalam saminggu, kareno banyak bana mafaaiknyo. Marilah awak jago kasihaik awak dengan rajin sanam disatiok minggunyo. Olahraga ko ringan dak kan mambuek awak sakik-sakik badan atau cedera kareno gerakanyo bisa juo awak ikuik an.
Kalau ditanyo ambo nio mancari calon yang bantuak apo. Tantu akan manjawek urang nan ibadah nyo ancak. Kareno manuruik ambo kalau urang nan ibadah nyo ancak, inyo bisa manjago awak kareno inyo se bisa manjago ibadah nyo. Pasangan nan mode tu bisa manjadi imam awak yang elok, kareno itu ambo sabana mancaliak ibadah suami ambo dulu. Ambo baru manikah salamo kahiduik an ambo manikah jo suami ambo ko. Ambo basyukur bana kareno rumah tangga kami adem se, inyo suko maingek an ambo untuak mambaco Al-qur'an dan inyo suko manolongan ambo di dapua. Salamo ko suami ambo salalu bisa diandalkan kalau ambo minta tolong, samoga se itu bisa sampai maut mamisahkan kami baduo.
Resistance Band adolah salah satu alat olahraga nan bantuaknyo sarupo sauteh karet nan basipek elastis nan biasonyo digunoan dek urang untuak malatiah kekuatan dan ketahanan otot nan ado pado tubuah. Untuak manggunoan alat ko ndak sulik. Tali ko kan ado ujuang-ujuangnyo. Jadi kalian bisa maegang ujuang-ujuang tali ko dengan arah nan balawanan. Misalkan ujuang nan ciek kalian egang ka arah kiri, nan ujuang ciek lai kallian egang ka arah kanan. Atau ado lo caro lain nan bisa kalian lakukan katiko manggunoan alat ko, yaitu mainjak salah satu ujuangnyo jo kaki dan ujuang nan ciek lai diegang ka ateh satinggi mungkin.
Kalian nan ingin hiduik sadarhana dan jauah dari kamewahan sarato gaya hiduik hedon, hiduiklah di desa. Desa manawarkan kalian banyak hal untuak bisa dinikmati. Dengan hiduik di desa, kalian akan bisa mangumpuakan piti hasil dari jariah payah kalian. Ado banyak hal nan bisa mandukuang kalian untuak hiduik sadarhana di desa. Hal iko karano untuak batahan hiduik di desa, kito indak mamarlukan banyak pitih sahinggo pitih nan kito hasilkan dari karajo kito dapek kito tabuangkan. Indak banyaknyo biaya bulanan nan kito paralukan jikok hiduik di desa ko karano hargo bahan-bahan di desa biasonyo jauah labiah murah daripado di kota-kota gadang. Salain itu biaya hiduik seperti listrik, aia dan lain-lain pun indak samaha jikok kito tingga di kota.
Bagi pandaki pamula pantiang untuak mengenal survival. Survival yaiutu kondisi dimano pandaki harus mampartahankan iduik di alam bebas sabalum datang penyelamat. Contohnyo saat kito tasasek kito harus capek sadar kalau kito tasasek, supayo kito tasaseknyo ndak terlalu jauah. Dan juo kito bisa maagiah sinyal supayo bisa ditolong samo tim penyelamat. Kalau pandaki sadar sadang dalam bahayo, pandaki pun dapek mamikian apo nan bisa dilakuan untuak batahan iduik. Ado babarapo strategi nan digunokan dalm survival, yaitunyo Stop, Think, Observe, dan juo Plan. Keyakinan pun diparaluan saat kito dalam bahayo, kito harus yakin kalau akan selamat dan ado yang ka datang manyalamaikan.
Supayo baraja samakin berkah awak haruslah mambaco doa sabalum baraja. Doa ko manjadi benteng bagi awak untuak mandapek an pesan teburu-buru, kurang saba dalam menuntut ilmu, jo indak tanang sampai mampunyoi kasulik an dalam manuntut ilmu. Bantuak itulah kalau awak deskripsian, ciri-ciri sifaik atau perlakuan nan harus awak hindari katiko baraja. Mambaco doa sabalum baraja bararti juo awak mamulainyo jo niek yang diawali dengan mambaco doa sabalum baraja. Samakin berkah jadinyo awak dalam baraja. Kini di lokal ambo ko mode tu, kalau pagi kami mambaco doa sabalum baraja basamo. Alah manjadi hal nan rutin kami karajoan, kalau indak mambaco doa dulu pasti kami ingek apo nan lupo, jadi kami baco lai doa tu pado intinyo indak ditangaan dek lokal ambo doa tu.
Banjir biasonyo disebabkan dek curah aia hujan yang tinggi yang taruih manaruih dan manyebabkan maluapnyo aia. Salain alamiah bantuak itu ado juo banjir nan disebabkan dek ulah manusio, bantuak kurangnyo lahan yang mangurangi resapannyo aia, penggundulan hutan jo sampah yang banyak. Katiko tajadi banjir tantu awak akan maraso galagapan dek kareno aia yang samakin tinggi dan manggenangi rumah awak. Kareno itu awak paralu juo manyiapkan diri untuak kondisi bancano alam banjir ko katiko itu tajadi ka permukiman awak. Jadi kalau alah bantuak nio banjir awak harus malatak an barang-barang ka tampek yang labiah tinggi, kareno banyak pangalaman urang rusak barangnyo kareno manunggu aia tu dulu masuak ka rumah. Untuak itu naik an lah barang-barang bahargo kalian, apolai barang elektronik yang talatak dibawah.